text: কোয়ারেন্টাইন না মানলে ট্র্যাকিং ব্রেসলেট পরাবে দক্ষিণ কোরিয়া
  প্রকাশিত: ০৩:৫৫ পিএম, ১১ এপ্রিল ২০২০
  প্রাণঘাতী করোনাভাইরাসের বিস্তার প্রতিরোধে প্রায় সারাবিশ্বেই চলছে লকডাউন-কোয়ারেন্টাইন নির্দেশনা। তবে মানুষের প্রাণরক্ষার জন্যে নির্দেশনা দিলেও সেগুলো অমান্যকারীর সংখ্যাও কম নয়। এবার এধরনের কোয়ারেন্টাইন নির্দেশনা অমান্যকারীদের শনাক্তকরণ ও নিয়ন্ত্রণে ট্র্যাকিং ব্রেসলেট ব্যবহার শুরু করছে দক্ষিণ কোরিয়া।
  করোনা সংক্রমণের একেবারে শুরু থেকেই ব্যাপক কড়াকড়ি আরোপের মাধ্যমে মহামারি দারুণভাবে মোকাবিলা করছে চীনের প্রতিবেশী দেশটি। তারপরও ১০ হাজারের বেশি মানুষের শরীরে ছড়িয়েছে প্রাণঘাতী এই ভাইরাস। মারা গেছেন ২০৮ জন।
  কোরিয়া সেন্টার অর ডিজিজ কন্ট্রোল অ্যান্ড প্রিভেনশনের (কেসিডিসি) তথ্যমতে, শুক্রবারও দেশটিতে নতুন রোগী শণাক্ত হয়েছেন অন্তত ৩০ জন। এ নিয়ে সেখানে মোট আক্রান্তের সংখ্যা দাঁড়িয়েছে ১০ হাজার ৪৮০ জন।
  এ রোগের বিস্তার ঠেকাতে আগে থেকেই স্মার্টফোন ট্র্যাকিংয়ের মাধ্যমে মানুষজনের ঘরে থাকার বিষয়টি তদারকি করছে দক্ষিণ কোরিয়া। তবে দেশটির কর্মকর্তারা বলছেন, কড়াকড়ি সত্ত্বেও অন্তত ৫৭ হাজার মানুষ চালাকি করে কোয়ারেন্টাইন নির্দেশনা অমান্য করেছেন। তার ঘরে ফোন রেখে বাইরে যেতেন যেন সংশ্লিষ্টরা বুঝতে না পারেন।
  একারণে এখন থেকে কোয়ারেন্টাইন নির্দেশনা অমান্যকারীদের হাতে ট্র্যাকিং ডিভাইস বসানো ব্রেসলটে পরিয়ে দেয়া হবে। তারা চাইলেই সেটি খুলে ফেলতে পারবেন না। এর মাধ্যমে তারা কখন-কোথায় যাচ্ছেন তা জানতে পারবে নিরাপত্তা বাহিনী।